《广文出新意得梅之全花实根叶谱入秀句辄效反骚一章》
宋代·郑清之

东风不借半分力，老树丝窠罥寒织。虚枝生白独也正，夜气归根吹以息。

个中洒洒无一尘，无眼界至无意识。居然暗发定慧香，不取诸相了空色。

若于此花论相好，是人如以木钻石。吾尝闻之老瞿昙，无有少法为可得。

我诗当以无耳听，索梅一笑付蝇墨。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。